CELEX: 52016PC0598
Language: hr
Date: 2016-09-19
Title: Prijedlog PROVEDBENE ODLUKE VIJEĆA o izmjeni Odluke 2007/441/EZ kojom se Talijanskoj Republici odobrava primjena mjera odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 19.9.2016.
            COM(2016) 598 final
            2016/0277(NLE)
            Prijedlog
            PROVEDBENE ODLUKE VIJEĆA
            o izmjeni Odluke 2007/441/EZ kojom se Talijanskoj Republici odobrava primjena mjera odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu: Direktiva o PDV-u) Vijeće, koje djeluje jednoglasno na prijedlog Komisije, može bilo kojoj državi članici odobriti primjenu posebnih mjera za odstupanje od odredbi te Direktive kako bi se pojednostavio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom koji je Komisija zaprimila 30. ožujka 2016. Talijanska Republika zatražila je odobrenje za nastavak primjene mjere odstupanja u vezi s pravom odbitka PDV-a za neke vrste prijevoznih sredstava. U skladu s člankom 395. stavkom 2. Direktive o PDV-u Komisija je dopisom od 22. lipnja 2016. obavijestila ostale države članice o zahtjevu Talijanske Republike. Dopisom od 23. lipnja 2016. Komisija je obavijestila Talijansku Republiku da su joj dostupne sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Člancima 168. i 168.a Direktive o PDV-u predviđeno je da porezni obveznik ima pravo na odbitak PDV-a obračunanog pri kupnji izvršenoj u svrhu transakcija koje podliježu porezu. Istodobno se člankom 26. stavkom 1. točkom (a) Direktive o PDV-u određuje da se uporaba robe koja je dio imovine poduzeća u privatne svrhe smatra pružanjem usluga uz naplatu ako se PDV za tu robu mogao u cijelosti ili djelomično odbiti. Stoga se sustavom osigurava oporezivanje krajnje potrošnje ako je odgovarajući ulazni PDV prvotno odbijen.
            
            
               Kad je riječ o motornim vozilima, poreznim je obveznicima ponekad teško i opterećujuće utvrditi i uknjižiti razliku između poslovne i privatne uporabe, a poreznoj upravi provjeravati tu razliku u praksi. To bi vrijedilo i u slučaju kad bi Italija iskoristila mogućnost iz članka 168.a stavka 2. Direktive o PDV-u i ograničila odbitak za izdatke povezane sa službenim automobilima razmjerno stvarnoj uporabi poreznog obveznika u poslovne svrhe. Osim toga, zbog velikog broja vozila namijenjenih mješovitoj uporabi utaja poreza mogla bi znatno porasti.
            
            
               Radi pojednostavnjivanja naplate PDV-a i suzbijanja utaje poreza Talijanska Republika od Vijeća je 2007. zatražila i dobila odobrenje za pojedinačno odstupanje na temelju kojeg je do 31. prosinca 2010. za motorna cestovna vozila (osim poljoprivrednih i šumarskih traktora koji se obično koriste za cestovni prijevoz osoba ili robe i čija najveća dopuštena masa nije veća od 3 500 kilograma, a osim vozačeva nemaju više od osam sjedala) pravo na odbitak obvezujuće ograničila na 40 %
                  1
               . Međutim, potrebno je naglasiti da su određene kategorije vozila bile posebno isključene iz ovog ograničenja, primjerice vozila koja su dio zaliha, vozila koje autoškole upotrebljavaju za podučavanje, vozila koja se daju u najam ili lizing, vozila prodajnih predstavnika i taksiji. Istodobno bi poduzeća bila oslobođena obveze knjiženja privatne uporabe u porezne svrhe. Odlukom Vijeća 2010/748/EU
                  2
                ta je odluka produljena do 31. prosinca 2013., a Provedbenom odlukom Vijeća 2013/679/EU
                  3
                do 31. prosinca 2016.
            
            
               U skladu s člankom 6. prethodno navedene Odluke Talijanska Republika predstavila je izvješće o njezinoj primjeni koje uključuje i preispitivanje ograničenja postotka. 
            
            
               Prema informacijama iz izvješća koje je dostavila Talijanska Republika čini se da, pogotovo s obzirom na jako veliki broj malih poduzeća u Talijanskoj Republici (99% ili 5,2 milijuna poreznih obveznika smatraju se mikrosubjektima koji se u stvari sastoje od jedne osobe ili imaju samo jednog zaposlenika), ograničenje na 40 % i dalje odgovara stvarnim okolnostima te da je stoga primjereno.
            
            
               
                  Međutim, svako produljenje trebalo bi biti vremenski ograničeno kako bi se ocijenilo vrijede li još uvijek uvjeti na kojima se temelji odstupanje. Zbog toga se predlaže produljenje odstupanja do kraja 2019., s time da se od Talijanske Republike zahtijeva da predstavi novo izvješće ako dodatno produljenje koje namjerava zatražiti prekoračuje taj rok. 
               
            
            
               •Dosljednost s postojećim odredbama politike u određenom području
            
            
               Člankom 176. Direktive 2006/112/EZ propisuje se da Vijeće odlučuje za koje troškove ne postoji pravo na odbitak PDV-a. Do te je odluke državama članicama dopušteno zadržati izuzeća koja su bila na snazi 1. siječnja 1979. Stoga postoji određen broj odredbi „u mirovanju” kojima se ograničava pravo na odbitak u odnosu na motorna vozila.
            
            
               
                  Ne dovodeći u pitanje prethodne inicijative za uspostavu pravila o tome koje kategorije troškova mogu podlijegati ograničenju prava na odbitak
                     4
                   to je odstupanje primjereno primjenjivati do usklađenja tih pravila na razini EU-a. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Europske unije. Načelo supsidijarnosti stoga se ne primjenjuje.
               
            
         
         
            
               •Proporcionalnost
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu.
            
            
               
                  S obzirom na ograničeno područje primjene odstupanja, posebna mjera proporcionalna je cilju koji se želi postići, a to je spriječiti određene oblike utaje ili izbjegavanja poreza i pojednostavniti naplatu PDV-a u određenom sektoru.
               
            
            
               •Odabir instrumenta
            
            
               
                  Predloženi instrument: Provedbena odluka Vijeća.
               
               
                  Druga sredstva ne bi bila primjerena zbog sljedećeg razloga:
               
               
                  u skladu s člankom 395. Direktive Vijeća 2006/112/EZ odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća najprikladniji je instrument s obzirom na to da može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               ••Savjetovanja s dionicima
            
            
               
                  Ovaj se prijedlog temelji na zahtjevu koji je podnijela Italija i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Prijedlog je namijenjen suzbijanju utaje PDV-a te pojednostavnjenju postupka za naplatu poreza te stoga ima moguć pozitivan učinak kojim se znatno smanjuje administrativno opterećenje i poduzeća i uprava. Ovo su rješenje u Italiji prepoznali kao odgovarajuću mjeru i ono je usporedivo s drugim prošlim i sadašnjim odstupanjima.
               
            
            
               4.UTJECAJ NA PRORAČUN
            
            
               
                  Prijedlogom se neće negativno utjecati na proračun EU-a.
               
               
                  Cilj je prijedloga ovlastiti Italiju da u razdoblju od 2017. do 2019. nastavi ograničavati pravo na odbitak za određena vozila i povezane rashode, kako je do 2016. odobreno Odlukom 2007/441. U skladu s člankom 6. stavkom 4. Uredbe Vijeća br. 1553/89 Italija izračunava odgovarajuću „naknadu za automobile i povezane izdatke” i trebala bi stoga nastaviti s time do 2019.
               
            
            
               5.OSTALI DIJELOVI
            
            
               
                  Prijedlog sadržava klauzulu o vremenskom ograničenju valjanosti: utvrđen je automatski rok 31. prosinca 2019.
               
            
            
               Ako Italija zatraži još jedno produljenje mjere odstupanja nakon 2019., Komisiji bi najkasnije do 1. travnja 2019. zajedno sa zahtjevom za produljenje trebala dostaviti novo izvješće o evaluaciji.
            
         
         
            
               2016/0277 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Odluke 2007/441/EZ kojom se Talijanskoj Republici odobrava primjena mjera odstupanja od članka 26. stavka 1. točke (a) i članka 168. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  5
               , a posebno njezin članak 395.,
            
            
               uzimajući u obzir prijedlog Europske komisije,
            
            
               budući da:
            
            
               (1)Odlukom Vijeća 2007/441/EZ
                  6
                Italiji se odobrava da pravo na odbitak poreza na dodanu vrijednost (PDV) za troškove povezane s motornim cestovnim vozilima koja se ne upotrebljavaju samo u poslovne svrhe ograniči na 40 %. Odlukom 2007/441/EZ predviđa se i da se uporaba u privatne svrhe tih vozila na koja se primjenjivalo ograničenje prava na odbitak u skladu s tom odlukom ne smatra isporukom usluga uz naknadu. Osim toga, Odluka 2007/441/EZ sadržava definicije vozila i troškova uključenih u područje primjene te odluke te popis vozila koja su iz njega izričito isključena. Odluka 2007/441/EZ izmijenjena je Provedbenom odlukom Vijeća 2010/748/EZ
                  7
                i kasnije Provedbenom odlukom Vijeća 2013/679/EU
                  8
                kojima se određuje datum isteka valjanosti 31. prosinca 2016.
            
            
               (2)Pismom evidentiranim u Komisiji 31. ožujka 2016. Italija je zatražila odobrenje za produljenje mjere odstupanja od članka 26. stavka 1. točke (a) i članka 168. Direktive 2006/112/EZ kako bi nastavila ograničavati pravo na odbitak za troškove povezane s određenim motornim cestovnim vozilima koja se ne upotrebljavaju samo u poslovne svrhe.
            
            
               (3)U skladu s člankom 6. Odluke Vijeća 2007/441/EZ, kako je izmijenjena, Italija je Komisiji podnijela izvješće o primjeni te odluke koje je uključivalo i preispitivanje ograničenja postotka. Prema informacijama koje je dostavila Italija ograničenje prava na odbitak na 40 % i dalje odgovara stvarnim okolnostima u pogledu omjera poslovne i neposlovne uporabe predmetnih vozila. Italiji bi stoga trebalo odobriti da primjenjuje mjeru u dodatnom ograničenom razdoblju, do 31. prosinca 2019.
            
            
               (4)Komisija je pismom od 22. lipnja 2016. obavijestila druge države članice o zahtjevu Italije. Pismom od 23. lipnja 2016. Komisija je obavijestila Italiju da ima sve informacije potrebne za procjenu zahtjeva.
            
            
               (5)Ako bi Italija zatražila dodatno produljenje za razdoblje nakon 2019., Komisiji bi najkasnije 1. travnja 2019. trebalo podnijeti novo izvješće zajedno sa zahtjevom za produljenje.
            
            
               (6)Odstupanje ne utječe na vlastita sredstva Unije koja proizlaze iz poreza na dodanu vrijednost.
            
            
               (7)Odluku 2007/441/EZ trebalo bi stoga na odgovarajući način izmijeniti, 
            
            
               DONIJELO JE OVU ODLUKU: 
            
            
               Članak 1.
            
            
               U Odluci 2007/441/EZ članci 6. i 7. zamjenjuju se sljedećim:
            
            
               „Članak 6.
            
         
         
            
               Svaki zahtjev za produljenje mjera predviđenih ovom Odlukom podnosi se Komisiji do 1. travnja 2019.
            
            
               Svakom zahtjevu za produljenje tih mjera prilaže se izvješće koje uključuje i preispitivanje ograničenja postotka koje se primjenjuje na pravo na odbitak PDV-a za troškove povezane s motornim cestovnim vozilima koja se ne upotrebljavaju samo u poslovne svrhe.”.
            
            
               Članak 7.
            
            
               Ova Odluka prestaje važiti 31. prosinca 2019.”.
            
            
               Članak 2.
            
            
               Ova je Odluka upućena Talijanskoj Republici.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  Odluka Vijeća 2007/441/EZ od 18. lipnja 2007. kojom se Talijanskoj Republici odobrava primjena mjera odstupanja od članka 26. stavka 1. i članka 168. Direktive 2006/112/EZ o zajedničkom sustavu poreza na dodanu vrijednost (SL L 165, 27.6.2007., str. 33.)
               
               
                  
                     (2)
                  Provedbena odluka Vijeća 2010/748/EZ od 29. studenoga 2010. o izmjeni Odluke 2007/441/EZ kojom se Talijanskoj Republici odobrava primjena mjera odstupanja od članka 26. stavka 1. točke (a) i članka 168. Direktive Vijeća 2006/112/EZ o zajedničkom sustavu poreza na dodanu vrijednost (SL L 318, 4.12.2010., str. 45.).
               
               
                  
                     (3)
                  Provedbena odluka Vijeća 2013/679/EU od 15. studenoga 2013. o izmjeni Odluke 2007/441/EZ kojom se Talijanskoj Republici odobrava primjena mjera odstupanja od članka 26. stavka 1. točke (a) i članka 168. Direktive Vijeća 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 37.).
               
               
                  
                     (4)
                  COM(2004) 728 final – Prijedlog direktive Vijeća o izmjeni Direktive 77/388/EEZ u cilju pojednostavnjenja obveza za porez na dodanu vrijednost (SL C 24, 29.1.2005., str. 10.), povučen 21. svibnja 2014. (SL C 153, 21. 5. 2014., str. 3.).
               
               
                  
                     (5)
                  SL L 347, 11.12.2006., str. 1.
               
               
                  
                     (6)
                  Odluka Vijeća 2007/441/EZ od 18. lipnja 2007. kojom se Talijanskoj Republici odobrava primjena mjera odstupanja od članka 26. stavka 1. točke (a) i članka 168. Direktive Vijeća 2006/112/EZ o zajedničkom sustavu poreza na dodanu vrijednost (SL L 165, 27.6.2007., str. 33.).
               
               
                  
                     (7)
                  Provedbena odluka Vijeća 2010/748/EZ od 29. studenoga 2010. o izmjeni Odluke 2007/441/EZ kojom se Talijanskoj Republici odobrava primjena mjera odstupanja od članka 26. stavka 1. točke (a) i članka 168. Direktive Vijeća 2006/112/EZ o zajedničkom sustavu poreza na dodanu vrijednost (SL L 318, 4.12.2010., str. 45.).
               
               
                  
                     (8)
                  Provedbena odluka Vijeća 2013/679/EU od 15. studenoga 2013. o izmjeni Odluke 2007/441/EZ kojom se Talijanskoj Republici odobrava primjena mjera odstupanja od članka 26. stavka 1. točke (a) i članka 168. Direktive Vijeća 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 37.).